**Kiinteistömaailma Oy** on suomalainen, vuonna 1990 perustettu valtakunnallinen kiinteistönvälitysketju. Ketjun liiketoiminta perustuu franchising-yrittäjyyteen, ja jokainen myymälä on yksityisen yrittäjän omistama.

Kiinteistömaailmassa työskentelee vajaa 700 työntekijää noin 100 asuntomyymälässä.

Elokuussa 2019 Danske Bank myi Kiinteistömaailman suomalaiselle osakeyhtiölle, jonka osakkaina ovat Risto Kyhälä, Arto Martonen, Kenneth Kaarnimo ja Merasco Real Estate.

Historia
--------

Kiinteistömaailma perustettiin keväällä vuonna 1990 nimellä PSW Kiinteistömaailma Oy ja sen perustajaosakkaina olivat Postipankki, silloinen vahinkovakuutusyhtiö Sampo ja tietotekniikkayhtiö West Invest. Myöhemmin omistajuus siirtyi kokonaan Sampo Pankille ja siitä edelleen Danske Bankille.

Ensimmäinen asuntomyymälä avattiin perustamisvuonna Helsingin Kampissa Fredrikinkadulle, missä se toimii edelleen. Vuonna 1998 avattiin ketjun 50. asuntomyymälä. Ketjun nimi taas lyhennettiin sen nykyiseen muotoon, Kiinteistömaailma Oy, vuonna 2001. Kiinteistömaailma on yksi vuonna 2008 perustetun Kiinteistönvälitysalan Keskusliiton perustajajäsenistä.

Kiinteistömaailman toimitusjohtajana toimi sen perustamisesta lähtien aina vuoteen 2007 saakka Paavo Aunola. Aunola valittiin vuonna 2004 vuoden asuntovaikuttajaksi. Ketjun edellinen toimitusjohtaja Erkki Heikkinen nimitettiin keväällä 2015. Danske Bankin myytyä Kiinteistömaailman siirtyi toimitusjohtaksi uusi osakas Risto Kyhälä.

Organisaatio
------------

Kiinteistömaailma toimii franchising-periaatteella, ja sen myymälät ovat itsenäisten yrittäjien omistamia. Suomen Franchising-Yhdistys on palkinnut Kiinteistömaailman neljä kertaa vuoden franchising-ketjuna, ja viimeisin valinta on vuodelta 2013. Kiinteistömaailma kuuluu Suomen suurimpiin kiinteistönvälitysketjuihin ja vuonna 2011 yritys ilmoitti markkinaosuudekseen noin 20 % koko Suomessa ja 30 % pääkaupunkiseudulla.

Kiinteistömaailman myymälöistä noin kolmasosa sijaitsee pääkaupunkiseudulla ja Suomen pohjoisin myymälä Ivalossa. Ketjun ohjauksesta, markkinoinnista, lakineuvonnasta ja talousasioista vastaa Danske Bankin omistama Kiinteistömaailma Oy, joka sijaitsee Helsingissä.

Tarjouskauppa
-------------

Vuoden 2007 lopussa Kiinteistömaailma lanseerasi uuden kiinteistökauppamallin, Tarjouskaupan. Malli erosi perinteisestä myyntimallista siten, että myyntihinnan sijaan merkittiin velaton lähtöhinta, josta ostajat pystyivät tekemään tarjouksia ylöspäin, kuitenkin niin, että tarjous tehdään kirjallisena välittäjän kautta. Kaikki tarjoukset ovat avoimesti nähtävillä verkossa, ja asiakkailla on näin ollen mahdollisuus reagoida uusilla tarjouksilla. Myyjä ei kuitenkaan ole huutokaupan tavoin pakotettu myymään eniten tarjoavalle.

Tarjouskaupan laillisuus aiheutti sen lanseerauksen jälkeen keskustelua, sillä asuntomarkkinointiasetus edellyttää, että myytävälle asunnolle kuuluu merkitä myyntihinta. Vastustajien mielestä velattoman lähtöhinnan ilmoittaminen ei noudattanut asetusta ja kauppatapa oli muutenkin kyseenalainen. Kuluttaja-asiamies katsoi kuitenkin kesän 2012 aikana, että Tarjouskauppa on mallina hyväksyttävä ja ehdotti, että asuntomarkkinointiasetusta tulisi muuttaa. Myös Kilpailuvirasto ja ympäristöministeriö olivat asetuksen muuttamisen kannalla. Viranomaisten hyväksynnän jälkeen myös Kiinteistömaailman kilpailijat, kuten Huoneistokeskus ja ReMax, ryhtyivät tarjoamaan Tarjouskauppa-mallia.

Tarjouskaupasta on muodostunut keskeinen osa Kiinteistömaailman liiketoimintaa, ja yrityksen mukaan kauppatavan avulla on myyty jo yli 30 000 asuntoa.

Lähteet
-------

1. ↑  Kiinteistömaailman yritystiedot (Kauppalehti)
2. ↑  Kiinteistömaailma lyhyesti Kiinteistömaailma. Viitattu 14.5.2015.
3. ↑  Danske Bank myi Kiinteistömaailman
4. ↑  Heikkilä, Toni:
"Perehdyttämisopas Asuntolakeus Oy:lle", kevät 2013 (Opinnäytetyö)
5. ↑  Fredeka Oy
6. ↑  Kiinteistömaailman Facebook-sivut
7. ↑  KVKL pähkinänkuoressa  (Arkistoitu – Internet Archive)
8. ↑  Taloussanomat 24.1.2007. "Kiinteistömaailman Aunola hyppää tyhjän päälle"
9. ↑  KVKL: Ajankohtaista  (Arkistoitu – Internet Archive)
10. ↑  Erkki Heikkinen nimitetty Kiinteistömaailman toimitusjohtajaksi  7.5.2015. Kiinteistömaailma. Viitattu 14.5.2015.
11. ↑  Kiinteistömaailma lyhyesti *Kiinteistömaailma*.  25.6.2018. Viitattu 2.1.2020.
12. ↑  SFY:n Palkitsemistavat  (Arkistoitu – Internet Archive)
13. ↑  Franny Awards 2013
14. ↑  Tässä on asuntokaupan ennätys *Taloussanomat*.  7.2.2011. Viitattu 14.5.2015.
15. ↑  Asuntomyymälät Kiinteistömaailma. Viitattu 14.5.2015.
16. ↑  Kiinteistömaailman ketjuohjaus
17. 1 2  Tarjouskauppa Kiinteistömaailman kotisivuilla
18. 1 2  Talouselämä 30.8.2012. "Asuntojen tarjouskauppa lyö läpi, vaikka "pelkän lähtöhinnan ilmoittaminen hankaloittaa""  (Arkistoitu – Internet Archive)
19. ↑  KKV:n Verkkolehti 4/2012. "Asuntojen tarjouskauppaan otettava kantaa lainsäädännöllä"
20. ↑  Talouselämä 11.8.2012. "Asuntokauppaan tulee myyjän kissanpäivät"  (Arkistoitu – Internet Archive)

Aiheesta muualla
----------------

* Kiinteistömaailma Oy
* Kilpailu- ja kuluttajaviraston muistio Tarjouskaupasta